CELEX: 32019D0690
Language: el
Date: 2019-04-30 00:00:00
Title: Εκτελεστική απόφαση (ΕΕ) 2019/690 της Επιτροπής, της 30ής Απριλίου 2019, σχετικά με μέτρο που έλαβε η Σουηδία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά των μοντέλων ανεμογεννητριών SWT-2.3-101 και SWT-3.0-113, καθώς και για την απόσυρση των μηχανημάτων που έχουν ήδη διατεθεί στην αγορά [κοινοποιηθείσα υπό τον αριθμό C(2019) 3118] (Κείμενο που παρουσιάζει ενδιαφέρον για τον ΕΟΧ)

3.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 116/78
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/690 ΤΗΣ ΕΠΙΤΡΟΠΗΣ
         της 30ής Απριλίου 2019
         σχετικά με μέτρο που έλαβε η Σουηδία σύμφωνα με την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου για την απαγόρευση της διάθεσης στην αγορά των μοντέλων ανεμογεννητριών SWT-2.3-101 και SWT-3.0-113, καθώς και για την απόσυρση των μηχανημάτων που έχουν ήδη διατεθεί στην αγορά
         
            
               [κοινοποιηθείσα υπό τον αριθμό C(2019) 3118]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/42/ΕΚ του Ευρωπαϊκού Κοινοβουλίου και του Συμβουλίου, της 17ης Μαΐου 2006, σχετικά με τα μηχανήματα και την τροποποίηση της οδηγίας 95/16/ΕΚ (1), και ιδίως το άρθρο 11 παράγραφος 3 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Η Σουηδία έλαβε μέτρο για την απαγόρευση της διάθεσης στην αγορά και την απόσυρση από την αγορά του μοντέλου ανεμογεννήτριας SWT-2.3-101, το οποίο δεν ανταποκρινόταν στη βασική απαίτηση υγείας και ασφάλειας που ορίζεται στα σημεία 1.3.8.1 και 1.4.2.1 του παραρτήματος I της οδηγίας 2006/42/ΕΚ. Το σημείο 1.3.8.1 σχετικά με τα κινητά στοιχεία μετάδοσης απαιτεί οι προφυλακτήρες που είναι σχεδιασμένοι για την προστασία των εκτιθέμενων προσώπων έναντι των εγγενών κινδύνων των κινητών στοιχείων μετάδοσης να είναι σταθεροί, όπως προβλέπεται στο σημείο 1.4.2.1. Σύμφωνα με το σημείο 1.4.2.1, η στερέωση των σταθερών προφυλακτήρων πρέπει να γίνεται με συστήματα που καθιστούν απαραίτητη τη χρήση εργαλείων για το άνοιγμά τους ή την αφαίρεσή τους. Στο πλαίσιο αυτό, η Σουηδία ανέφερε ότι ο σταθερός προφυλακτήρας που προστατεύει έναντι κινητών στοιχείων στον ρότορα του μοντέλου SWT-2.3.-101 μπορεί να ανοιχτεί χωρίς χωριστό εργαλείο, κάτι που δεν συνάδει με τις απαιτήσεις που ορίζονται στα σημεία 1.3.8.1 και 1.4.2.1 του παραρτήματος I της οδηγίας 2006/42/ΕΚ.
                  
               
                     (2)
                  
                  
                     Όσον αφορά το μοντέλο ανεμογεννήτριας SWT-3.0-113, η Σουηδία έλαβε το μέτρο θεωρώντας ότι το μηχάνημα δεν συμμορφωνόταν με τη βασική απαίτηση υγείας και ασφάλειας που ορίζεται στο σημείο 1.5.14 του παραρτήματος I της οδηγίας 2006/42/ΕΚ. Η βασική απαίτηση υγείας και ασφάλειας 1.5.14, όσον αφορά τον κίνδυνο παγίδευσης σε μηχάνημα, απαιτεί τα μηχανήματα να σχεδιάζονται, να κατασκευάζονται ή να εξοπλίζονται με μέσα που να επιτρέπουν στα πρόσωπα να μη μένουν εγκλωβισμένα μέσα σε αυτά ή, σε περίπτωση που αυτό είναι αδύνατο, να ζητούν βοήθεια. Ως προς αυτό, η Σουηδία ανέφερε ότι ο ανιχνευτής καπνού της ανεμογεννήτριας SWT-3.0-113 δεν φέρει προειδοποιητική ένδειξη για να προειδοποιήσει οποιοδήποτε άτομο μπορεί να βρίσκεται στο εσωτερικό της ανεμογεννήτριας σε περίπτωση πυρκαγιάς.
                  
               
                     (3)
                  
                  
                     Η Επιτροπή, αφότου έλαβε την κοινοποίηση του μέτρου διασφάλισης από τη Σουηδία, ξεκίνησε διαβουλεύσεις με τα οικεία μέρη προκειμένου να ακούσει τις απόψεις τους. Η Επιτροπή απέστειλε επιστολή στον κατασκευαστή στις 12 Νοεμβρίου 2018. Στην απάντησή του της 30ής Νοεμβρίου 2018, ο κατασκευαστής ενημέρωσε την Επιτροπή ότι έλαβε μέτρα για την αποκατάσταση των περιπτώσεων μη συμμόρφωσης των μοντέλων ανεμογεννητριών SWT-2.3-101 και SWT-3.0-113, προκειμένου να διασφαλιστεί η συμμόρφωση με την οδηγία 2006/42/ΕΚ και ότι τα εν λόγω μέτρα είχαν οριστικοποιηθεί πριν από την καθορισμένη προθεσμία της 31ης Δεκεμβρίου 2017.
                  
               
                     (4)
                  
                  
                     Από την εξήγηση που έδωσε η Σουηδία όσον αφορά το μέτρο διασφάλισης και από την τεκμηρίωση που διαθέτει η Επιτροπή, προκύπτει ότι το μοντέλο ανεμογεννήτριας SWT-2.3-101 δεν πληρούσε τις βασικές απαιτήσεις υγείας και ασφάλειας που ορίζονται στα σημεία 1.3.8.1 και 1.4.2.1 του παραρτήματος I της οδηγίας 2006/42/ΕΚ. Επιπλέον, το μοντέλο ανεμογεννήτριας SWT-3.0-113 δεν πληρούσε τη βασική απαίτηση υγείας και ασφάλειας που καθορίζεται στο σημείο 1.5.14 του παραρτήματος I της οδηγίας 2006/42/ΕΚ. Οι παραλείψεις αυτές είναι ικανές να θέσουν σε κίνδυνο την υγεία και την ασφάλεια των προσώπων.
                  
               
                     (5)
                  
                  
                     Επομένως, το μέτρο διασφάλισης που έλαβε η Σουηδία θα πρέπει να θεωρείται δικαιολογημένο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα μέτρα που έλαβε η Σουηδία για την απαγόρευση της διάθεσης στην αγορά και για την απόσυρση από την αγορά του μοντέλου ανεμογεννήτριας SWT-2.3-101 και του μοντέλου ανεμογεννήτριας SWT-3.0-113 που κατασκευάζει η Siemens Gamesa Renewable Energy AB είναι δικαιολογημένα.
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 30 Απριλίου 2019.
            
               
                  Για την Επιτροπή
               
               Elżbieta BIEŃKOWSKA
               
                  Μέλος της Επιτροπής
               
            
         
         
            (1)  ΕΕ L 157 της 9.6.2006, σ. 24.